Agailių koplyčia
56°07′12″š. pl. 22°57′17″r. ilg.﻿ / ﻿56.119991°š. pl. 22.954859°r. ilg.﻿ / 56.119991; 22.954859 Agailių koplyčia (Agailių bažnytėlė) – mūrinė koplyčia, esanti Šiaulių rajone, Gedinčių girininkijos Agailių miške (12 kv. 8 skl.), apie 12 km į šiaurę nuo Kuršėnų. Koplyčia stovi nuošalioje vietoje, pasiekiama važiuojant žvyruotais miško keliais. Pasukus iš kelio  4010  Ringuvėlė–Šelvenai–Šakyna , toliau kryptį nurodo pastatytos rodyklės. Žmonės bažnytėlėje tuokiasi, krikštija vaikus. Du kartus metuose vyksta pamaldos: Šeštinių atlaidai bei Padėkos šventė pirmąjį rugsėjo sekmadienį. Nepaisant sezono, čia visada galima rasti lankytojų. Nuo seno čia buvo kapinaitės su gausybe kryžių, koplyčia. Srūvena šaltinis, kurio vanduo, tikima, turi gydomųjų savybių. Senoji koplyčia ne kartą deginta, griauta. Atstatyta 1990 m. Koplyčios prieigose nedidelėje laukymėje įrengta medinė pakyla renginiams, pavėsinės ir atokvėpio vietos atvykstantiems maldininkams. Rekreaciniu objektu tapusią koplyčią prižiūri ir aplinką tvarko Kuršėnų miškų urėdijos darbuotojai. Ją aptarnauja Šakynos bažnyčios kunigas. Agailių bažnytėlė lankytojus traukia bet kuriuo metų laiku. Ji visada būna atrakinta, o su dvasininku galima susisiekti viduje nurodytu telefonu. Žmonės čia palieka savo atsiliepimus ir palinkėjimus vienoje iš padėtų knygų, uždega žvakutę ar paaukoja pinigų, kurių niekas nesisavina. Nedidelės bažnyčios antrame aukšte gausu šventųjų paveikslų, relikvijų. Niekas nepamena, kaip atsirado medinė koplyčia. Tikima legenda, kad toje vietoje trykštančio šaltinio vanduo turi gydomosios ar net stebuklingos galios. Šio šaltinio versmė padavimuose minima netgi anksčiau nei koplytėlė.